Rīga, 2023.gada 8.decembris

Ozolnieku vidusskolas vecākiem

Cienījamie vecāki!

Paldies Jums par sniegto atbalstu vidusskolas akreditācijas un direktores profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta vidussskolas ikdienas darbu. Jūsu līdzdalība akreditācijas procesā bija būtiska un vēlamies Jūs īsi informēt par tās rezultātiem.

Kopumā, Ozolnieku vidusskola tika akreditēta uz 6 gadiem. Vidusskolas darbība kvalitātes jomās “Atbilstība mērķiem”, “Kvalitatīvas mācības” un “Iekļaujoša vide” novērtētas ar vērtējumu “Labi”[[1]](#footnote-1). Direktores profesionālā darbība jomā “Laba pārvaldība” novērtēta ar vērtējumu “Jāpilnveido”.

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Labi |
| Kvalitatīvas mācības | Labi |
| Iekļaujoša vide | Labi |
| Laba pārvaldība | Jāpilnveido |

Kā vidusskolas stiprā puse tika atzīta reāla izglītības iestādes padomes darbība, kura aktīvi izstrādā ieteikumus izglītības iestādes darbības pilnveidei, iesaistās izglītības iestādes prioritāšu sasniegšanā, sniedz priekšlikumus gan jautājumos par mācību saturu un procesu, gan par infrastruktūras uzlabošanu.

Savukārt, akreditācijas ekspertu komisija savā ziņojumā ir paudusi šādus secinājumus un uzdevumus vidusskolas un tās direktores darbības pilnveidei:

* sadarbībā ar dibinātāju precīzi definētvidusskolas vietu un lomu vietējā izglītības ekosistēmā gan īstermiņa, gan ilgtermiņa plānošanas dokumentos;
* nepieciešams pilnveidot mācīšanas un mācīšanās procesa efektivitāti: (i) nodrošinot vēl efektīvāku mācību un audzināšanas procesa pāreju no pedagogcentrēta un izglītojamo centrēta uz pašvadītu mācību procesu, (ii) palielinot un dažādojot atgriezeniskās saites sniegšanu ikdienas mācību darbā gan no procesa, gan uzdevuma, gan personas dimensijas skatu punkta, regulāri iesaistot izglītojamos pašvērtēšanas un savstarpējās vērtēšanas procesā, (iii) palielinot mācību procesa individualizāciju un iekšējo diferenciāciju ikdienas mācību darbā, (iv) pilnveidojot pedagogu digitālo pratību un izpratni par informācijas un komunikāciju rīku pielietojuma daudzveidīgumu mācību stundai izvirzīto sasniedzamo rezultātu izpildei;
* aktualizēt vidusskolā izstrādāto izglītojamo mācīšanās vērtēšanas kārtību, nodrošinot formatīvo vērtēšanu atbilstoši vispārējās izglītības standartos noteiktajam mērķim un būtībai;
* pilnveidot vidusskolas vadības komandā izpratni par efektīvu un kvalitatīvu mācību stundu un prasmi sniegt nepārprotamu, atklātu un jēgpilnu, uz izaugsmi vērstu atgriezenisko saiti pedagogam;
* nodrošināt izglītības kvalitātes, pedagoģijas un personālvadības regulējuma aktualitāšu pārzināšanu gan direktores profesionālajā darbībā, gan pedagogu kolektīvā, kā arī pilnveidot IT resursu izmantojumu;
* veicināt emocionālās drošības un labizjūtas nodrošināšanu vidusskolā, īstenojot agrīnu cēloņu diagnostiku, monitoringu un preventīvu pasākumu organizēšanu kopējās labbūtības un līdzatbildības veicināšanai visos līmeņos, t.sk. īstenojot proaktīvu rīcību drošības, t.sk., emocionālās drošības aizskārumu gadījumos.
* sadarbībā ar dibinātāju iekļaut turpmākās attīstības plānošanas dokumentos pasākumus, kas nodrošinātu vidusskolas telpu fizikālo rādītāju atbilstību normām (ventilācija un atbilstoša vēdināšana), kā arī sporta infrastruktūras prioritāru izmantošanu izglītojamajiem un sporta laukuma ar atbilstošu segumu pieejamību;
* izveidot un attīstīt vidusskolā vienlīdzīgu interešu izglītības piedāvājumu;
* pilnveidot direktores sadarbības prasmi ar dažādām vidusskolas darbībā ieinteresētajām pusēm (iestādes dibinātāju un tā institūcijām, vecākiem ārpus izglītības iestādes padomes u.c.) attīstīt vadības darbā nepieciešamās kritiskās domāšanas, pilnveides, pozitīvas un atvērtas komunikācijas kompetences.

Akreditācijas ekspertu komisija, veicot savu darbu, izmantoja šādas metodes:

- Intervijas un sarunas;

- Mācību stundu/nodarbību vērošana;

- Vidusskolas telpu un ārējās vides apskate;

- Dokumentu un informācijas, t.sk. e-klases ierakstu analīze;

- Tīmekļvietnes un komunikācijas sociālajos medijos analīze.

Novēlam Jums sekmīgu turpmāko sadarbību ar vidusskolas vadību un pedagogiem!

Ekspertu komisijas vadītāja

Andra Šenberga

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)